വേദനാജനകമായ ലൈംഗികബന്ധം

മാനസികമോ ശാരീരികമോ ആയ കാരണങ്ങൾ കൊണ്ട് ലൈംഗികമായി ബന്ധപ്പെടുന്ന സമയത്ത് അസഹനീയമായ വേദന അനുഭവപ്പെടുന്നതിനെ വേദനാജനകമായ ലൈംഗികബന്ധം എന്നറിയപ്പെടുന്നു. ഇംഗ്ലീഷിൽ ഡിസ്‌പെറൂണിയ (Dyspareunia). സ്ത്രീകളിലും പുരുഷന്മാരിലും ഇങ്ങനെ ഉണ്ടാകാം. ഇത്‌ സ്ത്രീകളിലെ ഇത് ലൈംഗികസുഖവും,  രതിമൂർച്ഛയും ഇല്ലാതാക്കുകയും, ലൈംഗിക താല്പര്യം തന്നെ ഇല്ലാതാക്കി വിരക്തിയിലേക്ക് നയിക്കാനും, ചിലപ്പോൾ പങ്കാളിയോട് വെറുപ്പിനും ഇടയാക്കുന്നു. 

 കാരണങ്ങൾ 
യോനിയിലെ അണുബാധ, വജൈനിസ്മസ് അഥവാ യോനീസങ്കോചം, വൾവോഡയനിയ, എൻഡോമെട്രിയോസിസ്, ഗർഭാശയ മുഴകൾ, ഗർഭാശയ കാൻസർ, മലബന്ധം, പ്രസവവുമായി ബന്ധപെട്ടു നടത്തുന്ന എപ്പിസിയോട്ടമി ശസ്ത്രക്രിയയുടെ മുറിവ്, ബാഹ്യകേളിയുടെ കുറവ്, യോനീ വരൾച്ച, പ്രമേഹം തുടങ്ങിയ പ്രശ്നങ്ങൾ ഉള്ളവർക്ക് ലൈംഗികമായി ബന്ധപ്പെടുമ്പോൾ കടുത്ത വേദനയും ബുദ്ധിമുട്ടും ഉണ്ടാകാറുണ്ട്. 

വേദന മൂലം പല സ്ത്രീകൾക്കും ലൈംഗിക താല്പര്യം തന്നെ ഇല്ലാതാകുന്നു. ഇത് ലൈംഗിക ബന്ധത്തോട് ഭയവും വിരക്തിയും ഉണ്ടാകാൻ കാരണമായേക്കാം. 

സ്ത്രീകളിൽ ലൈംഗിക ബന്ധത്തിന് ശേഷമുള്ള രക്തസ്രാവം, വേദനാജനകമായ ലൈംഗികബന്ധം എന്നിവ ഗർഭാശയമുഖ കാൻസർ ലക്ഷണമാകാം. ഇത്തരം പ്രശ്നം ഉണ്ടെങ്കിൽ ഒരു ഗൈനക്കോളജിസ്റ്റിനെ കണ്ടു ഉടനെ പരിശോധന നടത്തേണ്ടതാണ്.

സ്ത്രീകളുടെ ലൈംഗിക ജീവിതത്തിൽ ഉള്ള ഒരു പ്രധാന ഘട്ടമാണ് ആർത്തവവിരാമം അഥവാ മേനോപോസ് (Menopause). 45-55 വയസ് പിന്നിട്ട സ്ത്രീകളിൽ ആർത്തവവിരാമവുമായി ബന്ധപ്പെട്ട യോനി വരൾച്ച, യോനിയുടെ ഉൾതൊലിയുടെ ചർമ്മം നേർത്തു കട്ടി കുറയുന്ന അവസ്ഥ എന്നിവയെല്ലാം ലൈംഗികമായി ബന്ധപ്പെടുന്ന സമയത്ത് വേദനയും ബുദ്ധിമുട്ടും അനുഭവപ്പെടാൻ കാരണമാണ്. 

യോനീസങ്കോചം അഥവാ വാജിനിസ്മസ് വേദന ഉണ്ടാകാൻ പ്രധാന കാരണമാണ്. ചില സ്ത്രീകളിൽ ലൈംഗികബന്ധത്തിലേർപ്പെടുമ്പോൾ ബോധപൂർവ്വമല്ലാതെ തന്നെ യോനീസങ്കോചം വരുകയും അങ്ങനെ ലൈംഗികബന്ധം സാധ്യമാകാത്തതുമായ അവസ്ഥയാണ് വജൈനിസ്മസ്. പ്രത്യേകിച്ച് കാരണം കൂടാതെ പങ്കാളിയുമൊത്തുള്ള ജീവിതത്തിന്റെ തുടക്കം മുതൽ ഇവർക്ക് യാതൊരു വിധത്തിലും ലൈംഗിക ബന്ധത്തിലേർപ്പെടാൻ സാധിക്കില്ല. ഗൈനക്കോളജിസ്റ്റ് പരിശോധിക്കാൻ ശ്രമിക്കുമ്പോഴും ആർത്തവ ടാംപൂൺ ഉപയോഗിക്കുമ്പോഴും ഇതുതന്നെ സംഭവിക്കുന്നു. മറ്റു ചിലർ വർഷങ്ങളോളം സാധാരണ രീതിയിൽ ലൈംഗിക ബന്ധത്തിലേർപ്പെട്ടവരായിരിക്കും. അതിനുശേഷം മറ്റേതെങ്കിലും കാരണത്താലാണ് ഇങ്ങനെ സംഭവിക്കുന്നത്. പ്രസവത്തിനുശേഷം വരുന്ന ശാരീരികവും മാനസികവുമായ മാറ്റങ്ങളും, മധ്യവയസ്ക്കരിൽ ആർത്തവവിരാമവും ഇതിന് കാരണമായിത്തീരാറുണ്ട്.

 ചികിത്സ 
സ്ത്രീ രോഗങ്ങൾ ഉണ്ടെങ്കിൽ അതിന് ഗൈനകോളജിസ്റ്റ് പോലെയുള്ള വിദഗ്ദ ഡോക്ടർമാരുടെ മേൽനോട്ടത്തിൽ ചികിത്സ നേടാം. 

യോനീ വരൾച്ച അനുഭവപ്പെട്ടാൽ കൂടുതൽ സമയം ആമുഖലീലകളിൽ ഏർപ്പെടുകയും, ഏതെങ്കിലും മികച്ച ലൂബ്രിക്കന്റ് ജെല്ലി (ഉദാ: കെവൈ ജെല്ലി, ഡ്യുറക്സ്, മൂഡ്സ്) ഉപയോഗിക്കുകയും ചെയ്യാം. പ്രത്യേകിച്ചും അൻപത് വയസിനോടടുത്തവർക്കും, പ്രസവശേഷം മുലയൂട്ടുന്ന കാലയളവിലും ഇത് ആവശ്യമായേക്കാം. ലജ്ജയോ മടിയോ വിചാരിച്ചു ഡോക്ടറോട് പോലും ഇക്കാര്യങ്ങൾ ചർച്ച ചെയ്തു ശരിയായ ചികിത്സ സ്വീകരിക്കാത്ത പക്ഷം പലർക്കും ജീവിതം വളരെ ദുസ്സഹമാകാറുണ്ട്.

വജൈനിസ്മസ് അഥവാ യോനിസങ്കോചം എന്ന പ്രശ്നത്തിന്റെ പരിഹാരമായുള്ള ചില ചികിത്സാ രീതികൾ താഴെ കൊടുക്കുന്നു. 

1. പെൽവിക് ഫ്ലോർ ഫിസിക്കൽ തെറാപ്പി (Pelvic Floor Therapy)

പേശികളെ അയവുവരുത്താൻ പഠിപ്പിക്കുന്നു. ശ്വാസമെടുക്കുന്ന രീതികളും, വീട്ടിൽ ചെയ്യാനുള്ള കെഗൽ വ്യായാമങ്ങളും ഇതിൽ ഉൾപ്പെടുന്നു. പേശികളുടെ മുറുകൽ കുറയ്ക്കാൻ ഇത് സഹായിക്കും.

2. യോനി ഡൈലേറ്ററുകളും പരിശീലനവും (Vaginal Dilators)

വിരലിന്റെ വലുപ്പത്തിൽ തുടങ്ങി, ക്രമേണ വലുപ്പം കൂട്ടിയ സിലിക്കൺ ഉപകരണങ്ങൾ (ഡൈലേറ്ററുകൾ) സ്വയം യോനിയിൽ കയറ്റി പരിശീലിക്കുന്നു. ലൂബ്രിക്കന്റ് ജെല്ലി ഉപയോഗിച്ച് പേശികളെ പതിയെ അയവുവരുത്താൻ പഠിപ്പിക്കുകയാണ് ലക്ഷ്യം. ഇത്  പ്രശ്നം പരിഹരിക്കാൻ സഹായിക്കും.

3. കോഗ്നിറ്റീവ് ബിഹേവിയറൽ തെറാപ്പി (CBT)

'സെക്സ് വേദനയുള്ളതാണ്' എന്നതുപോലെയുള്ള തെറ്റായ ഭയങ്ങളും ചിന്തകളും ഡോക്ടറുമായി സംസാരിച്ച് മാറ്റിയെടുക്കുന്ന രീതിയാണിത്. പേടി കുറയ്ക്കാൻ ഇത് സഹായിക്കും.

4. മറ്റ് സഹായങ്ങൾ (Pharmacological Aids)

ചില കടുത്ത കേസുകളിൽ, വേദന കുറയ്ക്കാൻ ലേപനങ്ങളും (Lidocaine cream) അല്ലെങ്കിൽ പേശികളുടെ മുറുക്കം താൽക്കാലികമായി കുറയ്ക്കാൻ ബോട്ടോക്സ് ഇഞ്ചക്ഷനുകളും പോലുള്ള മരുന്നുകൾ ഉപയോഗിക്കാറുണ്ട്.

 അവലംബം